Duisende liters drank in Kaboel-kanaal gestort | Maroela Media
Sowat 3 000 liter alkohol word in 'n kanaal in Kaboel uitgegooi. (Foto: Skermgreep van video/Twitter)
'n Span Afghaanse intelligensie-agente het sowat 3 000 liter alkohol in 'n kanaal in Kaboel uitgegooi. Die storting is die jongste gevolg van die Taliban se ystergreep in Afghanistan sedert hy verlede jaar aan bewind gekom het. Taliban-owerhede slaan nou toe op alkoholverkope.
Die Algemene Direktoraat van Intelligensie (GDI) het Sondag videomateriaal uitgereik waarin daar gesien kan word hoe sy agente alkohol, wat in vate gestoor is, in die kanaal uitgooi nadat daar vroeër tydens 'n klopjag in die hoofstad op dié alkohol beslag gelê is.
"Moslems moet hulle ernstig daarvan weerhou om alkohol te maak en af ​​te lewer," sê 'n godsdiensleier in die video.
Dit is nie duidelik wanneer die klopjag uitgevoer is of wanneer die alkohol gestort is nie. Die agentskap sê wel in 'n verklaring drie handelaars is tydens die klopjag in hegtenis geneem.
Die verkoop en verbruik van alkohol is wel ook onder die vorige regime verbied, maar die Taliban is meer ongenaakbaar in sy afdwing van dié verbod.
Die groep het sedert sy bewindsoorname in Augustus verlede jaar al meer klopjagte begin uitvoer. Dit sluit in klopjagte op dwelmverslaafdes.
Die Taliban-regering se ministerie vir die bevordering van deug en die voorkoming van ondeug het ook verskeie riglyne uitgereik wat veral vroue se regte beperk.
Die meeste sekondêre skole vir Afghaanse meisies is onder die Taliban se bewind gesluit, vroue word grotendeels verbied om poste in die regering te beklee en mag nou ook nie meer lang reise onderneem tensy hulle deur 'n manlike familielid vergesel word nie.
Vroue is intussen ook verbied om in televisiedramas in Afghanistan te verskyn ingevolge nuwe reëls wat deur die Taliban-regering ingestel is.